ค้าปลีกญี่ปุ่นตะลุยไทย
ยกเหมาะสมที่สุดในอาเซียน วางรากฐานก่อนขยายไปพม่า
29 ธ.ค. 2555

ยกเหมาะสมที่สุดในอาเซียน วางรากฐานก่อนขยายไปพม่า
บิ๊กค้าปลีกญี่ปุ่นลุยตลาดเมืองไทย วางรากฐานก่อนเปิดตลาดไปพม่า 
หนังสือพิมพ์เจแปน ไทมส์ ในญี่ปุ่น รายงานการสัมภาษณ์ ทาเคชิ นิอินามิ ประธานบริษัท ลอว์สัน อิงค์ เชนร้านค้าสะดวกซื้อรายใหญ่ของญี่ปุ่น เปิดเผยว่า บริษัทเตรียมลุยตลาดในประเทศไทยภายในปีงบประมาณหน้า โดยจะใช้ไทยเป็นฐานหลักก่อนที่จะเดินหน้าเข้าลงทุนในพม่า และตลาดเกิดใหม่อื่นๆ ในภูมิภาคเอเชียตะวันออกเฉียงใต้
ประธาน ลอว์สัน กล่าวว่า ประเทศไทย กลายเป็นแม่เหล็กดึงดูดทางธุรกิจในภูมิภาคเอเชียตะวันออกเฉียงใต้ได้เป็นอย่างดี และมีคนไทยจำนวนมากสามารถใช้ภาษาอังกฤษได้ดี โดยลอว์สันจะใช้เวลาประมาณ 5 ปี เพื่อสร้างฐานให้แข็งแกร่งในประเทศไทย 
นิอิมานิ กล่าวด้วยว่า ทางบริษัทตัดสินใจที่ลงทุนในไทยเพื่อสร้างความมั่นใจก่อนที่เริ่มการเปิดตลาดไปยังพม่า ซึ่งในขณะนี้ระบบสาธารณูปโภค และระบบกฎหมายในพม่ายังมีไม่เพียงพอนัก ทำให้บริษัทต้องชะลอการลงทุนในพม่าออกไปก่อน เช่นเดียวกับที่ได้เลื่อนแผนที่จะเปิดตลาดในอินเดียด้วยเช่นกัน 
สำหรับตลาดประเทศจีนนั้น ประธาน ลอว์สัน ยอมรับว่า ได้รับผลกระทบจากข้อพิพาทเกาะเตียวหยู ทำให้ข้อตกลงต่างๆ ไม่สามารถผ่านไปได้ในขณะนี้
นิอิมานิ กล่าวด้วยว่า ถือเป็นเรื่องสำคัญยิ่งสำหรับญี่ปุ่นที่จะต้องร่วมในข้อตกลงความเป็นหุ้นส่วนเศรษฐกิจทรานส์แปซิฟิก (ทีพีพี) ซึ่งเป็นกลุ่มความร่วมมือที่นำโดยสหรัฐ และหลายชาติในเอเชียโดยเฉพาะอาเซียน เนื่องจากภายใต้ข้อตกลงดังกล่าวจะมุ่งการลดภาษีการค้าลง ซึ่งจะทำให้บริษัทค้าปลีกของญี่ปุ่นมีศักยภาพการแข่งขันมากขึ้น โดยเฉพาะสินค้าจากฟาร์มเกษตรของญี่ปุ่นมีคุณภาพดี แต่จะมีราคาถูกลง
อย่างไรก็ตาม สำหรับตลาดญี่ปุ่นเอง ประธาน ลอว์สัน มองว่า สถานการณ์ไม่สู้ดีนัก เนื่องจากมีการแข่งขันสูงระหว่งบริษัทค้าปลีกด้วยกัน อีกทั้งเศรษฐกิจญี่ปุ่นยังประสบกับปัญหาเงินฝืดอีก